Na temelju članka 15. stavka 2. Zakona o javnoj nabavi („Narodne novine“ broj 120/16) i članka 58. Statuta Škole Školski odbor Osnovne škole Ivane Brlić-Mažuranić Virovitica na prijedlog ravnatelja škole na 15. sjednici održanoj 9. siječnja 2018. godine, donosi

**PRAVILNIK**

**provedbi postupaka jednostavne nabave**

**u Osnovnoj školi Ivane Brlić-Mažuranić Virovitica**

**Članak 1.**

Ovim Pravilnikom uređuje se postupanje i odgovornost Osnovne škole Ivane Brlić-Mažuranić Virovitica (u daljnjem tekstu: Naručitelj) u planiranju, pripremi, provođenju i ugovaranju nabava roba i usluga do 200.000,00 kn (bez PDV-a), odnosno radova do 500.000,00 kn (bez PDV-a), sukladno članku 12. Zakona o javnoj nabavi.

Za nabavu roba i usluga procijenjene vrijednosti do 200.000,00 kn (bez PDV-a), odnosno za nabavu radova procijenjene vrijednosti do 500.000,00 kn (bez PDV-a), Naručitelj nije obvezan primjenjivati Zakon o javnoj nabavi, tj. za navedene nabave provode se postupci propisani ovim Pravilnikom.

**Članak 2.**

U provedbi nabave roba, usluga i izvođenja radova, pored ovog Pravilnika Naručitelj će primjenjivati i druge važeće zakone, podzakonske akte, upute, odluke i pravilnike, a koji se odnose na pojedini predmet nabave.

**Početak postupka, način komunikacije i vrijednosni pragovi**

**Članak 3.**

Postupke nabave propisane ovim Pravilnikom za potrebe Naručitelja u pravilu provodi administrativna služba škole prema potrebi.

Pripremu i provedbu postupaka jednostavne nabave provodi Povjerenstvo od tri (3) člana koje imenuje ravnatelj škole.

O sukobu interesa na odgovarajući način primjenjuju se odredbe Zakona o javnoj nabavi.

**Članak 4.**

Sredstva komunikacije i svake druge razmjene informacija između Naručitelja i gospodarskih subjekata su: poštanska pošiljka, telefaks ili elektronička pošta ili kombinacija tih sredstava, prema odabiru Naručitelja u svakom pojedinom postupku nabave.

**Članak 5.**

Zaposlenici Naručitelja istražuju tržište, te prikupljaju nazive i adrese gospodarskih subjekata kojima će biti upućen Poziv na dostavu ponude.

**Članak 6.**

Za nabave roba, usluga i radova do 20.000,00 kn (bez PDV-a) Naručitelj će u pravilu izdati narudžbenicu.

Za nabave roba i usluga od 20.000,00 kn do 70.000,00 kn (bez PDV-a) Naručitelj će, u svrhu ispitivanja tržišta, uputiti najmanje 1 (jedan) Poziv na dostavu ponude.

Za nabave roba i usluga od 70.000,00 kn do 200.000,00 kn (bez PDV-a) Naručitelj će, u svrhu ispitivanja tržišta, uputiti najmanje 3 (tri) Poziva na dostavu ponude.

Za nabave radova od 20.000,00 kn do 500.000,00 kn (bez PDV-a) Naručitelj će, u svrhu ispitivanja tržišta, uputiti najmanje 3 (tri) Poziva na dostavu ponude.

Ukoliko na tržištu ne postoji gospodarski subjekti koji obavljaju traženu djelatnost, Naručitelj zadržava pravo manje od 3 (tri) poziva na dostavu ponude iz stavaka 3. i 4. ovoga članka.

Naručitelj zadržava pravo uputiti 1 (jedan) Poziv na dostavu ponude za nabave iz stavka 3. i 4. ovog članka i to u slijedećim okolnostima:

* kada zbog tehničkih ili umjetničkih razloga ili razloga povezanih sa zaštitom isključivih prava ugovor o nabavi može izvršiti samo određeni gospodarski subjekt,
* kada je to nužno potrebno zbog razloga iznimne žurnosti izazvane događajima koje Naručitelj nije mogao predvidjeti,
* zdravstvenih usluga, usluga obrazovanja i edukacija, hotelskih i restoranskih usluga, usluga cateringa te konzultantskih usluga,
* u ostalim opravdanim okolnostima po Odluci odgovorne osobe Naručitelja.

**Prikupljanje ponuda**

**Članak 7.**

Ponude se prikupljaju putem Poziva na dostavu ponude.

Naručitelj može svim pozvanim gospodarskim subjektima uz Poziv na dostavu ponude, dostaviti troškovnik i prijedlog ugovora.

Pored podataka navedenih u Pozivu na dostavu ponude, od gospodarskih subjekata može se tražiti dostava i druge dokumentacije (fotografije, prospekti, izjave, potvrde, dozvole i slično), ovisno o predmetu nabave.

**Članak 8.**

Prilikom određivanja rokova za dostavu ponuda Naručitelj će uzeti u obzir složenost predmeta nabave, poštujući minimalne rokove propisane ovim Pravilnikom.

Rokovi za dostavu ponude određuju se na način da se utvrdi točan datum i vrijeme do kojega gospodarski subjekti mogu pravodobno dostaviti svoju ponudu.

Rok za dostavu ponude za nabavu roba i usluga od 20.000,00 kn do 70.000,00 kn (bez PDV-a) iznosi 3 dana.

Rok za dostavu ponude za nabavu roba i usluga od 70.000,00 kn do 200.000,00 kn (bez PDV-a) iznosi 5 dana.

Rok za dostavu ponude za nabavu radova od 20.000,00 kn do 500.000,00 kn (bez PDV-a) iznosi 5 dana.

Iznimno od stavaka 3., 4. i 5. ovoga članka, Naručitelj može u posebnim situacijama i radi žurnosti odrediti kraći rok za dostavu ponuda.

**Članak 9.**

Gospodarski subjekti podnose svoje ponude na način i u rokovima kako je propisao Naručitelj za svaki pojedini postupak nabave, u skladu sa ovim Pravilnikom, i to na obrascu Ponudbenog lista, dostavljenom od strane Naručitelja.

**Otvaranje, pregled i analiza ponuda**

**Članak 10.**

Otvaranje, pregled i analizu zaprimljenih ponuda na temelju zahtjeva i uvjeta iz Poziva na dostavu ponude obavljaju članovi Povjerenstva iz članka 3. ovog Pravilnika.

Osobe iz prethodnog stavka ovog članka izrađuju i ovjeravaju Zapisnik o otvaranju, pregledu i analizi ponuda.

Otvaranje ponuda može biti javno ukoliko je tako navedeno u Pozivu na dostavu ponude.

Ako u roku za dostavu ponuda Naručitelj ne zaprimi niti jednu ponudu ili ako su sve dostavljene ponude nepravilne, neprihvatljive ili neprikladne, Naručitelj može uputiti Poziv na dostavu ponude 1 (jednom) gospodarskom subjektu, te odabrati njegovu ponudu pod uvjetom da se izvorni uvjeti bitno ne mijenjaju, ili poništiti postupak nabave.

Nepravilna je ponuda koja nije izrađena u skladu sa uvjetima iz Poziva na dostavu ponude, sadrži odredbe koje Naručitelj smatra štetnima ili za koju Naručitelj osnovano smatra da je posljedica nedopuštenog sporazuma gospodarskih subjekata.

Neprihvatljiva je ponuda koja zbog formalnih ili drugih objektivnih razloga ne može biti odabrana.

Neprikladna ponuda je ponuda koja u cijelosti ne odgovara potrebama Naručitelja određenim u Pozivu na dostavu ponude, odnosno ponuda kojom se nude roba, radovi ili usluge koje očito ne zadovoljavaju potrebe Naručitelja u odnosu na traženi predmet nabave.

**Članak 11.**

Na temelju Zapisnika o otvaranju, pregledu i ocjeni ponuda izrađuje se Odluku o odabiru, odnosno poništenju nabave koju potpisuje ravnatelj škole.

**Članak 12.**

Naručitelj će najkasnije u roku od 30 dana od dana otvaranja ponuda donijeti Odluku o odabiru, odnosno Odluku o poništenju postupka nabave.

**Ugovaranje i realizacija**

**Članak 13.**

Za nabavu robe i usluga do 200.000,00 kn (bez PDV-a), odnosno za nabavu radova do 500.000,00 kn Naručitelj sa izabranim gospodarskim subjektom sklapa Ugovor koji potpisuje ravnatelj škole.

**Članak 14.**

Naručitelj može sa gospodarskim subjektom koji izvršava osnovni Ugovor sklopiti Dodatak ugovoru:

* za dodatne isporuke robe od ponuditelja sa kojim je zaključen osnovni ugovor, ako bi promjena istoga obvezala Naručitelja da nabavi robu koja ima drugačije tehničke značajke što bi rezultiralo nesukladnošću ili tehničkim poteškoćama u radu i održavanju, za dodatne radove koji nisu bili uključeni u početni projekt niti u osnovni ugovor,
* za nove radove koji se sastoje u ponavljanju sličnih radova koji se dodjeljuju gospodarskom subjektu,
* za dodatne usluge koje nisu bile uključene u početni projekt niti u osnovni ugovor,
* za nove usluge koje se sastoje u ponavljanju sličnih usluga koje se dodjeljuju gospodarskom subjektu.

Vrijednost roba, radova ili usluga iz svih sklopljenih Dodataka ugovoru, zajedno sa osnovnim ugovorom, ne smije prijeći vrijednosne pragove iz članka 4. ovog Pravilnika.

**ZAVRŠNE ODREDBE**

**Članak 15.**

Ovaj Pravilnik stupa na snagu danom donošenja i objavit će se na oglasnoj ploči škole i internetskoj stranici Osnovne škole Ivane Brlić-Mažuranić Virovitica, [www.brlici.hr](http://www.brlici.hr).

Stupanjem na snagu ovog Pravilnika stavlja se izvan snage Pravilnik o nabavi roba, radova i usluga male vrijednosti KLASA: 003-05/17-14/01, URBROJ: 2189-16-10-17-1 od 11. travnja 2017. godine.

KLASA: 003-05/18-14/01

UR.BROJ: 2189-16-10-18-1

Virovitica, 9. siječnja 2018.g.

Predsjednica Školskog odbora

Mirjana Terlecky. dipl.iur.